**Salvator noster**

Item Augustinus, et ponitur De consecracione, distinccione 2a: „Dum frangitur hostia, dum sanguis de calice in ora fidelium fundi­tur, quid aliud, quam dominici corporis in cruce ymmolacio eiusque sanguinis de latere effusio designa­tur?“

Item Ambrosius, et ponitur De consecracione, distinccione IIa: „Si, quocienscunque effunditur sanguis Cristi, in remissionem peccatorum effunditur, debeo merito semper accipere, qui semper pecco, medicinam sanguinis.“ „Testamen­tum ergo sanguine constitutum est, quia beneficii divini sanguis testis est; unde ad tuicionem corporis et anime percipimus, quia caro Cristi pro salute corporis, sanguis vero pro anima nostra sumitur et effusus est.“

Ieronimus in Sophoniam, et habetur Ia, quaestione Ia: „Sacerdotes, qui eukaristie serviunt et sangui­nem Domini populis eius dividunt, impie agunt in legem Cristi, putantes eukaristiam imprecantis facere verba, non vitam.“

Gregorius, et ponitur De consecracione, distinccione IIa: „Eius quippe corpus sumitur, eius caro in salutem partitur populi, eius sanguis non iam in manus infidelium, sed in ora fidelium funditur.“

Item idem in Omelia pascha­li sic inquit: „Quis namque sit sanguis Agni, non iam au­dien­do, sed bibendo didicis­tis.“

**Chronicon Universitatis Pragensis**

Anno Domini MCCCCXV sexta feria post Marcelli adductus est Magister Johannes Hus ad publicam audienciam et ibidem rex dixit: si non vult abiurare, comburatur. Et eodem die hora undecima infra eandem sessionem totus sol fuit eclypsatus et quasi tenebre facte, de quo non modicum, licet naturaliter contingebat, territi fuerunt quam plures.

Item eodem anno sabbato post Procopii ad testium deposicionem sentenciatus et combustus et in pulverem redactus est Magister Johannes Hus, qui pro veritate evangelica gaudenter subiit crudelissimam deposicionis sue diem seu mortem in civitate Constanciensi, ubi fuit celebratum concilium generale pro eleccione pape.

Anno domini MCCCCXVI sexta feria post festum pasche venit Magister Jeronimus Constanciam, qui post tres fere septimanas in redeundo Bohemiam captus in Hirschaw et Constanciam reductus et sabbato post Ascensionis domini combustus in eodem loco, in quo Magister Johannes Hus fuerat consumptus.

Extunc eorum discipuli et sequaces in Bohemia sacerdotes de terra expulerunt et combusserunt basilicas et monasteria ignis voragine consumpserunt. Ita quod omnia claustra seu monasteria preter tria, duo fratrum Minorum et unum canonicorum regularium in Wittingnaw, sunt annichilata et destructa et ignis voragine absumpta, imo omnes sacerdotes et alios, ubi potuerunt, occiderunt et combusserunt et per multos demum annos hic in terra et alibi trucidaverunt.

Eodem anno Magister Jacobellus cum Magistro Petro Theutonico de Drazdian incepit communicare populum laicalem sub utraque specie contra consuetudinem Romane ecclesie et contra preceptum sacri concilii Constanciensis. Tunc multi ex sacerdotibus simplicibus eis adheserunt et per totam terram discurrentes populum sub utraque specie communicaverunt asserentes in predicacionibus suis antiquos sacerdotes fures esse huius sacramenti. Tunc eciam parvulos in baptismo corpore et sanguine Christi communicabant et alia sacramenta non curabant.

**Stabat Mater dolorosa**

Stabat Mater dolorosa  
iuxta crucem lacrimosa,  
dum pendebat Filius.

Cuius animam gementem  
contristantem et dolentem  
pertransivit gladius.

O quam tristis et afflicta  
fuit illa benedicta  
Mater Unigeniti,

que merebat et dolebat,  
et tremebat, dum videbat  
Nati penas incliti.

Quis est homo, qui non fleret,  
Matrem Christi si videret  
in tanto supplicio,

quis non posset contristari  
piam Matrem contemplari  
dolentem cum Filio.

Pro peccatis sue gentis  
vidit Iesum in tormentis  
et flagellis subditum.

Vidit suum dulcem Natum  
morientem desolatum,  
dum emisit spiritum.

Eia Mater, fons amoris,  
me sentire vim doloris,  
fac, ut tecum lugeam,

fac, ut ardeat cor meum  
in amando Christum Deum,  
ut sibi complaceam.

Sancta Mater, istud agas  
Crucifixi fige plagas,  
cordi meo valide.

Tui Nati vulnerati,  
tam dignati pro me pati,  
penas mecum divide.

Fac me vere tecum flere  
Crucifixo condolere,  
donec ego vixero,

iuxta crucem tecum stare,  
et me tibi sociare in planctu desidero.

Virgo virginum preclara,  
michi iam non sis amara,  
fac me tecum plangere.

Fac, ut portem Christi mortem,  
passionis fac consortem,  
et plagas recolere.

Fac me plagis vulnerari,  
cruce hac inebriari  
et cruore Filii.

Flammis ne urar succensus,  
per te, Virgo, sim defensus  
in die iudicii.

Christe, cum sit hinc exire,  
fac per matrem me venire  
ad palmam victorie.

Quando corpus morietur,  
fac, ut anime donetur,  
paradisi gloria. Amen.